CELEX: 32022D0407
Language: sk
Date: 2022-03-09 00:00:00
Title: Vykonávacie rozhodnutie Komisie (EÚ) 2022/407 z 9. marca 2022, ktorým sa ukončuje čiastočné priebežné revízne prešetrovanie vyrovnávacích opatrení uplatniteľných na dovoz niektorých pstruhov dúhových s pôvodom v Tureckej republike

10.3.2022   
               
               
                  SK
               
               
                  Úradný vestník Európskej únie
               
               
                  L 83/60
               
            
         VYKONÁVACIE ROZHODNUTIE KOMISIE (EÚ) 2022/407
         z 9. marca 2022,
         ktorým sa ukončuje čiastočné priebežné revízne prešetrovanie vyrovnávacích opatrení uplatniteľných na dovoz niektorých pstruhov dúhových s pôvodom v Tureckej republike
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/1037 z 8. júna 2016 o ochrane pred subvencovanými dovozmi z krajín, ktoré nie sú členmi Európskej únie (1), a najmä na jeho článok 14 ods. 1 a článok 19,
         keďže:
         1.   POSTUP
         
         1.1.   Predchádzajúce prešetrovania a platné opatrenia
         
         
                     (1)
                  
                  
                     Vykonávacím nariadením Komisie (EÚ) 2015/309 (2) Komisia uložila konečné vyrovnávacie clá na dovoz niektorých pstruhov dúhových s pôvodom v Tureckej republike (ďalej len „pôvodné prešetrovanie“).
                  
               
                     (2)
                  
                  
                     Po čiastočnom priebežnom revíznom prešetrovaní týkajúcom sa subvencovania všetkých vyvážajúcich výrobcov podľa vykonávacieho nariadenia Komisie (EÚ) 2018/823 (3) sa Komisia 4. júna 2018 rozhodla zachovať opatrenia stanovené v pôvodnom prešetrovaní.
                  
               
                     (3)
                  
                  
                     Konštatovala, že legislatívna zmena tureckých právnych predpisov o subvenciách pre výrobcov pstruhov, ktorá bola predmetom revízneho prešetrovania, neodôvodňuje revíziu vyrovnávacích ciel v prípade všetkých výrobcov pstruhov v Turecku. Zistilo sa však, že vplyv tejto legislatívnej zmeny sa na úrovni jednotlivých spoločností líšil (4).
                  
               
                     (4)
                  
                  
                     Komisia 15. mája 2020 po čiastočnom priebežnom revíznom prešetrovaní podľa vykonávacieho nariadenia Komisie (EÚ) 2020/658 (5) zmenila výšku vyrovnávacieho cla, pokiaľ ide o jedného vyvážajúceho výrobcu.
                  
               
                     (5)
                  
                  
                     Po revíznom prešetrovaní pred uplynutím platnosti podľa vykonávacieho nariadenia Komisie (EÚ) 2021/823 (6)sa Komisia 20. mája 2021 rozhodla zachovať úroveň vyrovnávacích ciel stanovenú v pôvodnom prešetrovaní a zmenenú vykonávacím nariadením (EÚ) 2020/658.
                  
               
                     (6)
                  
                  
                     Konštatovala, že uplynutie platnosti platných opatrení by viedlo k pokračovaniu subvencovania, keďže subvencovaný vývoz dotknutého výrobku do Únie by pokračoval v značných objemoch. Okrem toho vzhľadom na obrovskú voľnú kapacitu v Turecku, atraktívnosť trhu Únie, cenové úrovne dovozu z Turecka a ich pravdepodobný vplyv na výrobné odvetvie Únie existovala v prípade uplynutia platnosti opatrení pravdepodobnosť pokračovania ujmy.
                  
               
                     (7)
                  
                  
                     V konečnom dôsledku sa stanovilo, že neexistujú žiadne presvedčivé dôvody týkajúce sa záujmu Únie, ktoré by svedčili proti zachovaniu existujúcich opatrení.
                  
               
                     (8)
                  
                  
                     V súčasnosti platné konečné vyrovnávacie clá sa pohybujú v rozmedzí od 1,5 % do 9,5 %.
                  
               1.2.   Začatie čiastočného priebežného revízneho prešetrovania
         
         
                     (9)
                  
                  
                     Komisii bola 29. mája 2020 doručená žiadosť o čiastočné priebežné revízne prešetrovanie platného vyrovnávacieho cla podľa článku 19 nariadenia (EÚ) 2016/1037 (ďalej len „základné nariadenie“), ktorú podal vyvážajúci výrobca Selina Balik Isleme Tesis Ithalat Ihracat ve Ticaret Anonim Sirketi (ďalej len „žiadateľ“). Žiadosť o čiastočné priebežné revízne prešetrovanie bola rozsahom obmedzená na preskúmanie subvencovania, pokiaľ ide o žiadateľa.
                  
               
                     (10)
                  
                  
                     Európska komisia 5. februára 2021 začala priebežné revízne prešetrovanie vyrovnávacích opatrení uplatniteľných na dovoz niektorých pstruhov dúhových s pôvodom v Tureckej republike (ďalej len „dotknutá krajina“) do Únie podľa článku 19 základného nariadenia. V Úradnom vestníku Európskej únie uverejnila oznámenie o začatí čiastočného priebežného revízneho prešetrovania (7).
                  
               
                     (11)
                  
                  
                     Žiadateľ tvrdil, že okolnosti odôvodňujúce existujúce vyrovnávacie opatrenia sa podľa všetkého zmenili a, pokiaľ ide o neho, majú trvalý charakter.
                  
               1.3.   Obdobie revízneho prešetrovania a posudzované obdobie
         
         
                     (12)
                  
                  
                     Revízne prešetrovanie týkajúce sa subvencovania žiadateľa sa vzťahovalo na obdobie od 1. januára 2020 do 31. decembra 2020.
                  
               1.4.   Zainteresované strany
         
         
                     (13)
                  
                  
                     V oznámení o začatí čiastočného priebežného revízneho prešetrovania boli zainteresované strany vyzvané, aby sa obrátili na Komisiu s cieľom zúčastniť sa na revíznom prešetrovaní. Komisia okrem toho osobitne informovala žiadateľa, známych výrobcov z Únie a známe združenia, ako aj vládu dotknutej krajiny o začatí revízneho prešetrovania a vyzvala ich, aby sa na ňom zúčastnili.
                  
               
                     (14)
                  
                  
                     Zainteresované strany mali možnosť vyjadriť sa k začatiu revízneho prešetrovania a požiadať o vypočutie pred Komisiou a/alebo úradníkom pre vypočutie v obchodných konaniach.
                  
               1.4.1.   Vyplnené dotazníky a overovanie na mieste
         
         
                     (15)
                  
                  
                     Komisia zaslala dotazníky žiadateľovi a orgánom dotknutej krajiny.
                  
               
                     (16)
                  
                  
                     Komisia dostala vyplnené dotazníky od žiadateľa aj od orgánov dotknutej krajiny.
                  
               2.   DOTKNUTÝ VÝROBOK A PODOBNÝ VÝROBOK
         
         2.1.   Prešetrovaný výrobok
         
         
                     (17)
                  
                  
                     Výrobkom, ktorý je predmetom tohto revízneho prešetrovania, sú pstruhy dúhové (Oncorhynchus mykiss)
                     
                                 —
                              
                              
                                 živé s hmotnosťou jedného kusa nepresahujúcou 1,2 kg alebo
                              
                           
                                 —
                              
                              
                                 čerstvé, chladené, mrazené a/alebo údené:
                                 
                                             —
                                          
                                          
                                             vo forme celých rýb (s hlavami), so žiabrami alebo bez nich, vypitvané alebo nevypitvané s hmotnosťou jedného kusa nepresahujúcou 1,2 kg, alebo
                                          
                                       
                                             —
                                          
                                          
                                             bez hláv, so žiabrami alebo bez nich, vypitvané alebo nevypitvané s hmotnosťou jedného kusa nepresahujúcou 1 kg, alebo
                                          
                                       
                                             —
                                          
                                          
                                             vo forme filé s hmotnosťou jedného kusa nepresahujúcou 400 g,
                                          
                                       
                           s pôvodom v Tureckej republike, v súčasnosti patriace pod číselné znaky KN ex 0301 91 90, ex 0302 11 80, ex 0303 14 90, ex 0304 42 90, ex 0304 82 90 a ex 0305 43 00 (kódy TARIC 0301919011, 0302118011, 0303149011, 0304429010, 0304829010 a 0305430011) (ďalej len „prešetrovaný výrobok“).
                  
               
                     (18)
                  
                  
                     Komisia rovnako ako v pôvodnom prešetrovaní zistila, že výrobok vyrábaný v Turecku a vyvážaný do Únie a výrobok vyrábaný a predávaný v Únii výrobným odvetvím Únie majú rovnaké základné fyzické, technické a chemické vlastnosti a rovnaké základné konečné použitie. Považovali sa preto za podobné výrobky v zmysle článku 2 písm. c) základného nariadenia.
                  
               3.   STIAHNUTIE ŽIADOSTI
         
         
                     (19)
                  
                  
                     Žiadateľ v liste z 30. novembra 2021 adresovanom Komisii svoju žiadosť o priebežné revízne prešetrovanie stiahol.
                  
               
                     (20)
                  
                  
                     V súlade s článkom 14 ods. 1 základného nariadenia sa konanie môže ukončiť, okrem prípadu, keby takéto ukončenie nebolo v záujme Únie.
                  
               
                     (21)
                  
                  
                     Pri prešetrovaní nevyšli najavo žiadne skutočnosti svedčiace o tom, že by takéto ukončenie nebolo v záujme Únie.
                  
               
                     (22)
                  
                  
                     Európska komisia navyše 20. septembra 2021 začala čiastočné priebežné revízne prešetrovanie vyrovnávacích opatrení uplatniteľných na dovoz niektorých pstruhov dúhových s pôvodom v Tureckej republike do Únie týkajúce sa celej krajiny (8). V súčasnosti platné antisubvenčné opatrenia sa preto v tomto rámci revízne prešetria v prípade všetkých vyvážajúcich výrobcov.
                  
               4.   ZÁVER A POSKYTNUTIE INFORMÁCIÍ
         
         
                     (23)
                  
                  
                     Komisia teda usúdila, že čiastočné priebežné revízne prešetrovanie by sa malo ukončiť bez formálneho rozhodnutia o akýchkoľvek podstatných trvalých zmenách a subvenčných praktikách žiadateľa.
                  
               
                     (24)
                  
                  
                     Zainteresované strany boli zodpovedajúcim spôsobom informované a mali možnosť predložiť pripomienky.
                  
               
                     (25)
                  
                  
                     Komisii neboli doručené žiadne pripomienky, ktoré by viedli k záveru, že takéto ukončenie by nebolo v záujme Únie.
                  
               
                     (26)
                  
                  
                     Toto rozhodnutie je v súlade so stanoviskom výboru zriadeného článkom 25 ods. 1 základného nariadenia,
                  
               PRIJALA TOTO ROZHODNUTIE:
         
            Článok 1
            Čiastočné priebežné revízne prešetrovanie vyrovnávacích opatrení uplatniteľných na dovoz niektorých pstruhov dúhových s pôvodom v Tureckej republike a v súčasnosti patriacich pod číselné znaky KN ex 0301 91 90, ex 0302 11 80, ex 0303 14 90, ex 0304 42 90, ex 0304 82 90 a ex 0305 43 00 (kódy TARIC 0301919011, 0302118011, 0303149011, 0304429010, 0304829010 a 0305430011), pokiaľ sa týka žiadateľa, sa týmto ukončuje.
         
         
            Článok 2
            Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            V Bruseli 9. marca 2022
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 176, 30.6.2016, s. 55.
         
            (2)  Vykonávacie nariadenie Komisie (EÚ) 2015/309 z 26. februára 2015, ktorým sa ukladá konečné vyrovnávacie clo a s konečnou platnosťou vyberá dočasné clo uložené na dovoz niektorých pstruhov dúhových s pôvodom v Turecku (Ú. v. EÚ L 56, 27.2.2015, s. 12).
         
            (3)  Vykonávacie nariadenie Komisie (EÚ) 2018/823 zo 4. júna 2018, ktorým sa ukončuje čiastočné priebežné revízne prešetrovanie vyrovnávacích opatrení uplatniteľných na dovoz niektorých pstruhov dúhových s pôvodom v Tureckej republike (Ú. v. EÚ L 139, 5.6.2018, s. 14).
         
            (4)  Odôvodnenie 49 vykonávacieho nariadenia Komisie (EÚ) 2018/823.
         
            (5)  Vykonávacie nariadenie Komisie (EÚ) 2020/658 z 15. mája 2020, ktorým sa po priebežnom revíznom prešetrovaní podľa článku 19 ods. 4 nariadenia Európskeho parlamentu a Rady (EÚ) 2016/1037 mení vykonávacie nariadenie (EÚ) 2015/309, ktorým sa ukladá konečné vyrovnávacie clo a s konečnou platnosťou vyberá dočasné clo uložené na dovoz niektorých pstruhov dúhových s pôvodom v Turecku (Ú. v. EÚ L 155, 18.5.2020, s. 3).
         
            (6)  Vykonávacie nariadenie Komisie (EÚ) 2021/823 z 20. mája 2021, ktorým sa po revíznom prešetrovaní pred uplynutím platnosti podľa článku 18 nariadenia Európskeho parlamentu a Rady (EÚ) 2016/1037 ukladá konečné vyrovnávacie clo na dovoz niektorých pstruhov dúhových s pôvodom v Turecku (Ú. v. EÚ L 183, 25.5.2021, s. 5).
         
            (7)  Ú. v. EÚ C 40, 5.2.2021, s. 12.
         
            (8)  Ú. v. EÚ C 380, 20.9.2021, s. 15.